31994R2701
L 287/7
JURNALUL OFÍCIAL AL UNIUNII EUROPENE
REGULAMENTUL (CE) NR. 2701/94 AL COMISIEI
din 7 noiembrie 1994
de modificare a anexelor I, II, III și IV la Regulamentul (CEE) nr. 2377/90 al Consiliului de instituire a unei proceduri comunitare pentru stabilirea limitelor maxime de reziduuri de medicamente de uz veterinar în alimentele de origine animală
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2377/90 al Consiliului din 26 iunie 1990 de instituire a unei proceduri comunitare pentru stabilirea limitelor maxime de reziduuri de medicamente de uz veterinar în alimentele de origine animală (1), astfel cum a fost modificat ultima dată prin Regulamentul (CE) nr. 1430/94 al Comisiei (2), în special articolele 6, 7 și 8,
întrucât, de la adoptarea regulamentului, anexele au fost modificate de mai multe ori; întrucât, dat fiind numărul și complexitatea lor și faptul că sunt publicate în diferite Jurnale Oficiale ale Comunității Europene, aceste texte sunt greu de utilizat și nu au claritatea necesară oricărui regulament; întrucât, în aceste condiții, acestea trebuie codificate; întrucât, în aceste condiții, este necesar să se precizeze sau să se rectifice denumirea sau denumirea chimică a anumitor compuși și să se corecteze anumite erori materiale;
întrucât măsurile prevăzute în prezentul regulament sunt în conformitate cu avizul Comitetului de adaptare la progresul tehnic a directivelor de eliminarea a obstacolelor tehnice în schimburile comerciale în sectorul medicamentelor de uz veterinar,
ADOPTĂ PREZENTUL REGULAMENT:
Articolul 1
Anexele I, II, III și IV din Regulamentul (CEE) nr. 2377/90 se înlocuiesc cu anexa la prezentul regulament.
Articolul 2
Prezentul regulament intră în vigoare în a șaizecea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 noiembrie 1994.